संवाददाता सम्मेलन में शायद तीसरा या चौथा सवाल यह था, ‘‘प्रधानमंत्री साहब, कश्मीर के मुद्दे पर वार्ता संविधान के दायरे में होगी या उसके बाहर.’’ वाजपेयी ने कहा था, ‘‘वार्ता इंसानियत के दायरे में होगी.’’ अपने इस बयान के लिए वह घाटी में अब भी याद किए जाते हैं. उन्होंने कभी मीडिया को टालने या मीडिया के असहज सवालों को टालने की कोशिश नहीं की. दुआ ने लिखा है कि मेरे दो साल तक मीडिया सलाहकार के दौरान ऐसा कभी नहीं हुआ कि उन्होंने यह सुझाव दिया हो कि मैं किसी संपादक या अखबार के मालिक को फोन कर किसी आलेख पर आपत्ति जाहिर करूं. वह प्रेस की स्वतंत्रता में यकीन रखते थे. ऐसा इसलिए था कि वाजपेयी मूल रूप से लोकतंत्रवादी थे.